
         COMISIA JURIDICĂ,

DE DISCIPLINĂ ŞI IMUNITĂŢI
	Bucureşti, 6 noiembrie 2018                                    Pl x 572/2018                                                                           

Nr. 4c-13/915/2018                                                                                                                                                                                                      
	
	


                                                BIROULUI PERMANENT

                                                                   AL

  CAMEREI DEPUTAŢILOR
Vă înaintăm, alăturat, RAPORTUL asupra Propunerii legislative pentru modificarea art. 391 din Ordonanţa Guvernului nr. 2/2001 privind regimul juridic al contravenţiilor, trimisă cu adresa nr. Pl - x 572 din 22 octombrie 2018 şi înregistrată cu nr. 4c-13/915 din 23 octombrie 2018.
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,
Nicuşor HALICI

          COMISIA JURIDICĂ,                                       Nr. 4c-13/915/2018
DE DISCIPLINĂ ŞI IMUNITĂŢI                               Pl x 572/2018
                                                                                    Bucureşti, 6 noiembrie 2018                                                         

RAPORT 

asupra Propunerii legislative pentru modificarea art. 391 din Ordonanţa Guvernului nr. 2/2001 privind regimul juridic al contravenţiilor
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, în fond, cu Propunerea legislativă pentru modificarea art. 391 din Ordonanţa Guvernului nr. 2/2001 privind regimul juridic al contravenţiilor, trimisă cu adresa nr. Pl -x 572 din 22 octombrie 2018 şi  înregistrată cu nr. 4c-13/915 din 23 octombrie 2018.

Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 17 octombrie 2018. 


Consiliul Legislativ, prin avizul nr.659 din 4 iulie 2018, a avizat negativ, iniţiativa legislativă.


Guvernul României a transmis un punct de vedere prin care nu susţine adoptarea propunerii legislative.
Consiliul Economic şi Social a transmis un aviz favorabil.
Propunerea legislativă are ca obiect de reglementare: modificarea art.391 din Ordonanţa Guvernului nr.2/2001, în sensul înlocuirii amenzii contravenţionale cu sancţiunea prestării unei activităţi în folosul comunităţii în cazul în care contravenientul nu a achitat amenda în termen de 30 de zile de la rămânerea definitivă a sancţiunii şi în următoarele 60 de zile nu şi-a manifestat intenţia de achitare a contravenţiei prin plăţi parţiale şi/sau eşalonate. 
Totodată, se propune ca, în cazul neprezentării contravenientului la primăria unităţii administrativ – teritoriale unde îşi are domiciliul stabil, în termen de 48 de ore de la comunicarea sentinţei definitive, primarul să se adreseze instanţei care a pronunţat hotărârea în vederea transformării amenzii în pedeapsa cu închisoarea.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 6 noiembrie 2018. 

La dezbateri, membrii Comisiei juridice, de disciplină şi imunităţi au fost prezenţi conform listei de prezenţă.

Cu ocazia dezbaterilor s-au constatat următoarele:


Textele cuprinse în iniţiativa legislativă încalcă prevederile art. 23 alin. (13) din Constituţie care prevăd:” Art. 23. -  (13) Sancţiunea privativă de libertate nu poate fi decât de natură penală.“  În  acest sens, este exclusă posibilitatea reglementării şi aplicării unor sancţiuni privative de libertate pentru faptele de orice natură care nu aparţin sferei ilicitului penal. Prin Ordonanţa de urgenţă a Guvernului nr. 108/2003 pentru desfiinţarea închisorii contravenţionale a fost desfiinţată închisoarea contravenţională şi a fost reglementată sancţiunea presării unei activităţi în folosul comunităţii. Din examinarea textului propus în iniţiativa legislativă rezultă că intenţia este de a reglementa o sancţiune privativă de libertate pentru săvârşirea unei fapte care, conform dreptului penal naţional, nu intră în sfera ilicitului penal, deşi  conform art. 15 alin. (2) din Codul penal: „Infracţiunea este singurul temei al răspunderii penale”. 
S-a mai constatat că textul propunerii legislative instituie paralelisme legislative şi cuprinde termeni şi construcţii care prezintă deficienţe de redactare, omisiuni, lipsă de claritate şi previzibilitate, ceea ce îi conferă un caracter neconstituţional, raportat la prevederile art. 1 alin. (3) şi (5) din Constituţie.
 Ca urmare a dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative pentru modificarea art. 391 din Ordonanţa Guvernului nr. 2/2001 privind regimul juridic al contravenţiilor.
În raport cu obiectul şi conţinutul reglementării, propunerea legislativă face parte din categoria legilor ordinare.

                       PREŞEDINTE,                                                 SECRETAR,

                Nicuşor HALICI                                   Aida – Cristina CĂRUCERU
Consilier parlamentar, Paul Şerban

